INFJ

INFJ (introverzia, intuícia, cítenie, usudzovanie), nazývaný taktiež Advokát, Obhajca alebo Poradca je jeden zo šestnástich osobnostných typov podľa Myers-Briggs Type Indicator (MBTI). Ľudia tohto typu sú kreatívni, nežní, starostliví a zvyčajne tichí no citliví na pocity ostatných. Sú idealisti, silne zameraní na budúcnosť a majú vysoké morálne štandardy. Patria do temperamentu idealistov (NF). INFJ je najvzácnejší typ osobnosti, objavujúci sa iba v 1,5 % populácie, z toho dve tretiny sú ženy.

INFJ využívajú ako primárne poznávacie funkcie introvertnú intuíciu a extrovertné cítenie (Ni-Fe). INFJ je ekvivalentom sociotypu IEI-INFp (intuitívno-etický introtim).

Charakteristika 
Ľudia s osobnosťou typu INFJ sú tichí, idealistickí a citliví na potreby ostatných. Oddaní, sympatickí a kreatívni, majú dobrý zmysel na čítanie pocitov ostatných ľudí. Napriek ich citlivosti sú taktiež veľmi mlčanliví a súkromní - neradi, a veľmi zriedka hovoria o svojich pocitoch, myšlienkach či záležitostiach. Priateľstvá formujú pomaly, na základe emocionálnej blízkosti a dôvery. Majú rozmanitý vnútorný svet a vždy si dokážu predstaviť lepšiu budúcnosť. Radi rozmýšľajú nad životom a jeho zmyslom do veľkej hĺbky, čo najviac motivujú nepríjemnosti skutočného života - tak často spochybnujú veci, ktoré sa iným môžu zdať zjavné, a cítia sa často odcudzene od sveta. Ich cieľom je prežitie plnohodnotného života a zmenenie sveta k lepšiemu. Napriek ich introvertnosti sú zameraní na ľudí a majú snahu im pomôcť zlepšiť sa. Majú silnú empatiu a sú pozitivisti, v malých skupinách s ľudmi podobných záujmov a ideálov môžu byť považovaní za extrovertov. Pre tieto vlastnosti sú často zamestnaní ako psychológovia, poradcovia, konzultanti alebo učitelia. Potrebujú však veľa času pre seba a je im nepohodlne vo veľkých sociálnych akciách. Sú často nepochopení, pri pocitoch neporozumenia alebo pocitu zbytočnosti ľahko prepadajú do depresie. Aj v prítomnosti iných sa veľa krát cítia osamotení a oddelení. Štatisticky sú najmenej spokojný so svojím manželstvom. Pre ich zložitú povahu majú často problém začlenenia do spoločnosti. INFJ typ je jeden z najúzkostlivejších typov, spolu s INFP.

INFJ majú dobré organizačné schopnosti a vnútornú motiváciu k veciam ich záujmov. Radi vymýšľajú nové, kreatívne spôsoby práce, majú radi inteligentný humor, slovné hračky, metafory a skryté významy. Svet a koncepty vidia vo veľkých súvislostiach, dokážu ľahko pochopiť komplexné koncepty. Radi plánujú dopredu, ťažko znášajú stresové situácie či zmeny plánov. Jednotvárne každodenné koncepty ich naopak zväčša vyčerpávajú a často krát sa kvôli tomu javia neflexibilný. Pri správnom výbere zamerania však majú štatisticky najväčšie predpoklady dokončenia vysokých škôl. Majú radi hudbu s hlbším významom textu a dobrou myšlienkou. Radi rozprávajú o ich postrehoch a nápadoch, majú radi zmysluplné konverzácie.

Vo vzťahoch si vážia najmä úprimnosť, čestnosť, autenticitu a vzájomné emocionálne puto. Ako partner je INFJ starostlivý, podporujúci a oddaný. Dokáže ľahko odhaliť neúprimnosť a úpadok vzťahu. Ako rodič je zhovievavý a starostlivý, snaží sa vždy vybudovať silný vzťah s dieťaťom. Máva však veľké očakávania, najmä v správaní, čo môže byť pre rodičov aj dieťa stresujúce. Podporujú svoje deti v ich vlastných záujmoch na objavenie individuálneho potenciálu.

Vývoj 
Deti tohoto typu napriek veľkému rozvoju ich dominantnej funkcie dávajú intenzívnejšie najavo ich pomocnú funkciu - extrovertné cítenie. Napriek otvorenejšiemu správaniu radi pomáhajú kamarátom v problémoch ako poradca, od mala dokážu čítať emócie či úmysly ostatných a poskytovať hodnotné rady. Môžu pripadať melodramatický, mienkotvorný a neústupný vo svojich úsudkoch, ktoré dávajú najavo aj v nevhodných dobách. Kvôli komplexnosti a vplyvu ich tretej funkcie - introvertného rozmýšľania - majú ich myšlienky často logickú úroveň ťažko pochopiteľnú pre rovesníkov. V puberte sa učia lepšie využívať svoju intuíciu a zúžitkovať ju. Počas puberty pri veľkých očakávaniach rodičov nesúhlasiace s ich osobnými hodnotami sú často pasívne agresívny, málo však inklinujú k násilnostiam alebo užívaniu drôg či alkoholu. Aj v neskoršom veku je pre nich ťažké sa začleniť do spoločnosti. INFJ má často v tejto fázy sebadeštrukčné myšlienky.

Známe osobnosti 

 Mahátmá Gándhí
 Eleanor Rooseveltová
 Václav Havel
 C. S. Lewis
 Martin Luther King, Jr.
 Platón
 Fiodor Michajlovič Dostojevskij

Fiktívne postavy 

 Galadriel / Aragorn (Pán prsteňov)
 Jon Snow (Game of Thrones)
 Aramis (Traja mušketieri)
 Albus Dumbledore (Harry Potter)
 Obi-Wan Kenobi (Star Wars)
 Itači Učiha (Naruto)

Poznávacie funkcie 

Dominantná funkcia INFJ je introvertná intuícia (Ni). Jedna z hlavných schopností tejto funkcie sú nové originálne nápady a tvorba spojení, ktoré si napokon spája do väčších súvislostí. INFJ kvôli tejto funkcií radšej premyslia svoje myšlienky a nápady, a otestujú ich zo všetkých uhlov v ich hlave skôr, ako ich dajú najavo. Sústredia sa viac na správu, podtext, podvedomé správy a kontext, ako na to, čo je dané presne. Sú zameraní na budúcnosť a vidia možnosti ako ju zlepšiť. Ich pomocnou funkciou je extrovertné cítenie (Fe), pomocou ktorého INFJ dokážu posudzovať emócie ostatných. Spolu s dominantnou funkciou, INFJ dokážu premyslieť a podať informácie tak, aby zlepšili, alebo aspoň nenarušili náladu skupiny, a aby boli pochopiteľné a zrozumiteľné. Dokážu sa vcítiť do situácie iného, spojením obidvoch funkcií emócie ostatných absorbujú (nezrkadlia, ako ostatné typy s Fe). Z toho dôvodu dokážu lepšie pochopiť situáciu druhého, no môžu si tým sami navodiť smútok. Takto dokážu čítať emócie ostatných a dokážu odhaliť klamstvo ľahšie ako ostatné typy.

Ich úľavná funkcia, introvertné rozmýšľanie (Ti) tvorí kritické a analytické rozmýšľanie, dávajúce logiku do primárneho páru Ni-Fe. Okrem toho majú väčšiu šancu mať logicky-orientované záľuby, ktoré rozvýjajú najmä na ukľudnenie, a sú taktiež často perfekcionistmi. Ich podradená funkcia - extrovertné snímanie (Se) sa zameriava na zmyslové vnímanie sveta a žitie "na plno". INFJ teda môžu mať problémy s reálnymi záležitosťami mimo ich vnútorný svet či intuíciu, čo ich činí menej praktickými. Zjavné nedostatky Se môžu spôsobovať náladovosť a problémy so sebadôverou.

Referencie 

Typy MBTI